CELEX: 62018TN0408
Language: et
Date: 2018-07-03 00:00:00
Title: Kohtuasi T-408/18: 3. juulil 2018 esitatud hagi – Aristoteleio Panepistimio Thessalonikis versus Hariduse, Audiovisuaalvaldkonna ja Kultuuri Rakendusamet (EACEA)

10.9.2018   
            
            
               ET
            
            
               Euroopa Liidu Teataja
            
            
               C 319/18
            
         
      3. juulil 2018 esitatud hagi – Aristoteleio Panepistimio Thessalonikis versus Hariduse, Audiovisuaalvaldkonna ja Kultuuri Rakendusamet (EACEA)
      (Kohtuasi T-408/18)
      (2018/C 319/22)
      Kohtumenetluse keel: kreeka
      
         Pooled
      
      
         Hageja: Aristoteleio Panepistimio Thessalonikis (Thessaloníki, Kreeka) (esindaja: advokaat S. Paliou)
      
         Kostja: Hariduse, Audiovisuaalvaldkonna ja Kultuuri Rakendusamet (EACEA)
      
         Nõuded
      
      Hageja palub Üldkohtul:
      
                  —
               
               
                  tuvastada, et 16. aprilli 2018. aasta võlateatega nr 3241804913 esitatud kostja nõue, et hageja tagastaks osa abist, mille ta sai tegevuse eest ENHSA (European Network of Heads of Schools of Architecture) raames, on 77 169,78 euro osas põhjendamatu ja et see summa koosneb rahastamiskõlblikest kuludest;
               
            
                  —
               
               
                  tuvastada, et 9. aprilli 2018. aasta võlateatega nr 3241804682 esitatud kostja nõue, et hageja tagastaks osa abist, mille ta sai tegevuse eest ARCHI-MUNDUSe raames summas 28 976,83 eurot, on põhjendamatu ja et see summa koosneb rahastamiskõlblikest kuludest;
               
            
                  —
               
               
                  mõista kostjalt välja eespool nimetatud summad koos seadusjärgse intressiga ja
               
            
                  —
               
               
                  mõista hageja kohtukulud välja Hariduse, Audiovisuaalvaldkonna ja Kultuuri Rakendusametilt.
               
            
         Väited ja peamised argumendid
      
      Käesoleva hagiga vaidlustab Aristoteleio Panepistimio Thessalonikis nõude, mille EACEA esitas 16. aprilli 2018. aasta võlateatega nr 3241804913 summas 84 955,12 eurot seoses tegevusega ENHSA raames. Aristoteleio Panepistimio Thessalonikis vaidlustab ühtlasi nõude, mille EACEA esitas 9. aprilli 2018. aasta võlateatega nr 3241804682 summas 28 976,83 eurot seoses tegevusega ARCHI-MUNDUSe raames.
      Nimetatud nõuded on esitatud kohapealse kontrolli tulemusena, mille EACEA viis läbi hageja ruumides, kus EACEA seadis kahtluse alla, kas ENHSA ja ARCHI-MUNDUSe tegevuse raames korraldatud konverentside kindlasummaliste päevarahadega seotud kulud on tegelikud kulud.
      Neil asjaoludel palub hageja Euroopa Liidu Üldkohtul tuvastada, et mõlema tegevuse puhul on kindlasummalised päevarahad (per diem) konverentsil osalejate kohta, kes ei valda kreeka keelt, rahastamiskõlblikud kulud.
      Aristoteleio Panepistimio Thessalonikis väidab, et kulud, mille EACEA on vaidlustanud, on rahastamiskõlblikud ja seda tõendavad materjalid, mille hageja on esitanud EACEA-le kohapealse kontrolli ajal ja sellele järgnenud kirjavahetuses.